Document ID: 32013R1019

Title and Content:
ΚΑΝΟΝΙΣΜΌΣ (ΕΕ) αριθ. 1019/2013 ΤΗΣ ΕΠΙΤΡΟΠΉΣ της 23ης Οκτωβρίου 2013 για την τροποποίηση του παραρτήματος I του κανονισμού (ΕΚ) αριθ. 2073/2005 όσον αφορά την ισταμίνη στα αλιευτικά προϊόντα (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για την υγιεινή των τροφίμων (1), και ιδίως το άρθρο 4 παράγραφος 4, Εκτιμώντας τα ακόλουθα: (1) Ο κανονισμός (ΕΚ) αριθ. 2073/2005 της Επιτροπής, της 15ης Νοεμβρίου 2005, περί μικροβιολογικών κριτηρίων για τα τρόφιμα (2), καθορίζει τα μικροβιολογικά κριτήρια για συγκεκριμένους μικροοργανισμούς και τους κανόνες εφαρμογής προς τους οποίους πρέπει να συμμορφώνονται οι υπεύθυνοι επιχειρήσεων τροφίμων όταν εφαρμόζουν τα γενικά και ειδικά μέτρα υγιεινής που αναφέρονται στο άρθρο 4 του κανονισμού (ΕΚ) αριθ. 852/2004. Ειδικότερα, ο εν λόγω κανονισμός περιλαμβάνει διατάξεις για τα κριτήρια ασφάλειας για τα τρόφιμα όσον αφορά την ισταμίνη και τα πλάνα δειγματοληψίας για τα αλιευτικά προϊόντα από είδη ιχθύων που συνδέονται με υψηλές ποσότητες ιστιδίνης. (2) Η σάλτσα ψαριού που παράγεται με ζύμωση είναι υγρό αλιευτικό προϊόν. Η επιτροπή του Codex Alimentarius (3) έχει καθορίσει νέα συνιστώμενα ανώτατα όρια ισταμίνης για την εν λόγω σάλτσα ψαριού τα οποία διαφέρουν από εκείνα που ορίζονται στο παράρτημα I του κανονισμού (ΕΚ) αριθ. 2073/2005. Η σύσταση αυτή ευθυγραμμίζεται με τα στοιχεία για την έκθεση των καταναλωτών που παρουσίασε η Ευρωπαϊκή Αρχή για την Ασφάλεια των Τροφίμων («EFSA») στην επιστημονική γνωμοδότησή της για τον έλεγχο με βάση την ανάλυση κινδύνου όσον αφορά τον σχηματισμό βιογενούς αμίνης στα τρόφιμα που υφίστανται ζύμωση (4). (3) Επειδή η σάλτσα ψαριού είναι υγρό αλιευτικό προϊόν, μπορεί να θεωρείται ότι η ισταμίνη είναι κατανεμημένη ομοιόμορφα. Επομένως, το πλάνο δειγματοληψίας μπορεί να είναι απλούστερο από εκείνο που επιλέγεται για τα αλιευτικά προϊόντα που έχουν άλλη μορφή. (4) Είναι σκόπιμο να οριστεί ένα ειδικό κριτήριο ασφάλειας για τα τρόφιμα, όσον αφορά τη σάλτσα ψαριού που παρασκευάζεται με ζύμωση αλιευτικών προϊόντων ώστε να ευθυγραμμιστεί το κριτήριο με το νέο πρότυπο του Codex Alimentarius και τη γνώμη της EFSA. Η υποσημείωση 2 θα πρέπει, επίσης, να τροποποιηθεί. (5) Το σύνηθες πλάνο δειγματοληψίας για την ισταμίνη από αλιευτικά προϊόντα αποτελείται από εννέα δείγματα τα οποία απαιτούν πολύ δειγματοληπτικό υλικό. Στην υποσημείωση 18 του κριτηρίου ασφάλειας για τα τρόφιμα 1.26 όσον αφορά τα αλιευτικά προϊόντα, αναφέρεται ότι μονά δείγματα μπορούν να λαμβάνονται σε επίπεδο λιανικής πώλησης. Στις περιπτώσεις αυτές δεν θα πρέπει να θεωρείται μη ασφαλής όλη η παρτίδα με βάση το αποτέλεσμα ενός μόνο δείγματος. Ωστόσο, εάν το αποτέλεσμα για ένα από τα εννέα δείγματα που υποβλήθηκαν σε ανάλυση είναι άνω του Μ, θεωρείται μη ασφαλής όλη η παρτίδα. Το ίδιο ισχύει και στις περιπτώσεις στις οποίες το αποτέλεσμα των αναλύσεων μονών δειγμάτων είναι άνω του Μ. Κατά συνέπεια, είναι σκόπιμο να τροποποιηθεί η υποσημείωση 18. Επίσης, η υποσημείωση 18 θα πρέπει να αναφέρεται τόσο στο κριτήριο ασφάλειας για τα τρόφιμα 1.26 όσο και στο κριτήριο ασφάλειας για τα τρόφιμα 1.27. (6) Συνεπώς, ο κανονισμός (ΕΚ) αριθ. 2073/2005 θα πρέπει να τροποποιηθεί αναλόγως. (7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σ’ αυτά, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα I του κανονισμού (ΕΚ) αριθ. 2073/2005 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 23 Οκτωβρίου 2013.

Classification Labels:
1934
311
1164
249
710
668
1218
1219

Label Descriptions:
{"1934": "Πολιτική για την υγεία", "311": "ΥΓΕΙΑ", "1164": "Χημική βιομηχανία", "249": "ΒΙΟΜΗΧΑΝΙΑ", "710": "Τρόφιμα", "668": "ΑΓΟΡΑΝΟΜΙΚΗ ΝΟΜΟΘΕΣΙΑ", "1218": "Στατιστική", "1219": "ΟΙΚΟΝΟΜΙΑ"}

EuroVoc IDs (Original): 2479
1362
1372
2735
1268
4256

EuroVoc IDs (Expanded): 2479
1362
1372
2735
1268
4256

Dataset Source: meu

Split: test